भागलपुर की पहचान सिल्क उद्योग से रही है। राजनीतिक रूप से लंबे समय तक भागवत झा आजाद इस क्षेत्र का प्रतिनिधित्व लोकसभा में करते रहे हैं। भागवत झा आजाद एक बार बिहार के मुख्यमंत्री बने थे। लेकिन 1989 के भागलपुर के दंगे ने कांग्रेस के पराभव की पटकथा लिख दी थी। उस समय बिहार के मुख्यमंत्री सत्येंद्र नारायण सिंह थे। दंगा के समय भागलपुर के पुलिस अधीक्षक ब्राह्मण जाति के ही थे। 2003 में सत्येंद्र नारायण सिंह ने हमारे साथ एक इंटरव्यू में कहा था कि भागलुपर का दंगा उनकी सरकार के खिलाफ ब्राह्मणों की साजिश थी। भागलपुर का दंगा साजिश थी या दुर्घटना, इस पर बहस हो सकती है। लेकिन भागलपुर दंगे ने कांग्रेस की रीढ़ ऐसी तोड़ी कि आज अपने दम पर एक कदम चलने में भी सक्षम नहीं है। बिहार में कांग्रेस के पतन में भाजपा का उत्थान समाहित है। जैसे-जैसे कांग्रेस का आधार घटता गया, वैसे भाजपा का आधार बढ़ता गया।